Š. Zelník, poslanec: (2001-12-17):
Treba povedať, že stala sa jedna chyba, a tu by som chcel vyzvať odborárov, ale aj stranu zamestnávateľov, pretože správne orgány, Správna rada aj Dozorná rada, sú konštituované na princípe tripartity. To znamená, aj odborári, aj zamestnávatelia tam majú svojich zástupcov. A, bohužiaľ, musia zobrať na seba istú zodpovednosť, pretože mali včas avizovať zlé výsledky. To, že Všeobecná zdravotná poisťovňa sa dostáva do takýchto negatívnych čísel, nie je len vinou samosprávnych orgánov, ale sú to aj okolnosti, ktoré ju jednoducho k tomu nútia. Ona je len správcom peňazí a musí reagovať v súlade so zákonmi, ktoré boli schválené. Ale práve zástupcovia týchto organizácií a nielen organizácií odborárov a zamestnávateľov, ale aj stavovských organizácií, ako je lekárska komora napr., tam má svojich zástupcov, neavizovali ich dostatočne dopredu. Keď sme prerokovávali účtovné závierky Všeobecnej zdravotnej poisťovne, táto skutočnosť sa tu nepovedala. Dnes je stav taký, aký je, ale je alarmujúci. Napriek tomu Národná rada nepodporila alebo neboli schválené rozpočty, ktoré predložila Správna rada Všeobecnej zdravotnej poisťovne, teda dá sa očakávať, že aj v budúcom roku ten deficit bude narastať. Jednoznačné je, že rozpočet, ktorý je teraz predložený, nezaručuje vyrovnané hospodárenie. Hovorím to len preto, vážené kolegyne a kolegovia, aby ste si uvedomili, že tento obrovský deficit, ja som už opakovane o tom hovoril, môže dokonca mať aj vplyv na stabilitu slovenskej koruny, pretože ak si uvedomíme 10 mld. dlhov záväzkov teraz plus okolo 3,5 mld. Spoločnej zdravotnej poisťovne plus okolo 3 mld. – 6 mld. za Družstevnú zdravotnú poisťovňu Perspektíva, to sa nám šplhá len v takýchto číslach okolo 20 mld. Sk. Keď hovoríme o tom, že každý mesiac sa rezort zadlžuje v sume okolo 400 mil. – 500 mil. korún, dá sa očakávať, že to zadlžovanie bude pokračovať aj v budúcom roku. Teda za ďalší rok môžeme očakávať minimálne ďalšie 3 mld. korún deficitu. Toto musíte vedieť, pretože aj keď končí volebné obdobie Národnej rady, aj keď bude končiť volebné obdobie vlády, tieto dlhy predsa zostanú a budú sa s nimi musieť vysporiadať tí, čo prídu po nás. Ja sa pýtam, ako sa budú môcť a ako sa budú vedieť vysporiadať s týmito obrovskými dlhmi. Preto ja som ani nepodporil a ani ja, ani Pravá Slovenská národná strana nepodporí tento rozpočet. Nemôžeme súhlasiť s takýmto rozpočtom, o ktorom vieme, že v budúcnosti bude zakladať obrovské záväzky, s ktorými sa bude musieť vysporiadať. Otázka je, ako sa s nimi bude môcť vysporiadať budúca Národná rada a budúca vláda. Znova pripomeniem a zopakujem. Bohužiaľ, všetky uznesenia alebo všetky materiály, ktoré sa prerokovávali zo zdravotníctva, prerokovávali sa väčšinou v skrátených legislatívnych konaniach, prerokovávali sa za minimálnej účasti poslancov, boli schvaľované politickou vôľou alebo politickou silou, hlasom politických zoskupení, a nie na základe odborných analýz. Výsledok je teraz katastrofálny stav rezortu – a to bude katastrofálnejší stav v budúcom roku. Ďakujem, že ste si ma vypočuli. J. Migaš, predseda NR SR: Pani poslankyňa Aibeková, pani poslankyňa Rusnáková a pán poslanec Ferkó sa prihlásili ústne do rozpravy. Uzatváram možnosť prihlásiť sa do rozpravy ústne. Ako prvá je pani poslankyňa Aibeková a po nej pani poslankyňa Rusnáková. Nech sa páči. M. Aibeková, poslankyňa: Vážený pán predseda, vážené dámy, vážení páni, vážení hostia, aj keď za absolútneho nezáujmu poslaneckej snemovne, čo ma veľmi mrzí, pretože rozpočet Všeobecnej zdravotnej poisťovne je naozaj veľmi významný, pretože predstavuje finančné prostriedky, finančné zdroje pre zdravotnú starostlivosť v Slovenskej republike pre takmer 70 % občanov, týka sa to vašich voličov a väčšiny občanov Slovenskej republiky. Za nás, za poslanecký klub HZDS môžem povedať podobné slová, ako povedal pán poslanec Zelník. My tento rozpočet nepodporíme. Ani ja som ho nepodporovala v gestorskom výbore z dôvodov nie, že by nepredložila Správna rada tento rozpočet v zmysle zákona a že by sme vytýkali nejakú nekvalitu predloženému rozpočtu, naozaj nielen v zmysle zákona. Ale musím povedať, že je precízne i spracovaný rozpočet. Ale nemôžeme ho schváliť práve pre tie zdroje, ktoré ste odsúhlasili v rozpočte. Samozrejme, nebrali ste do úvahy môj pozmeňujúci návrh, ktorý kopíroval taký rozpočet, aký predložila Správna rada Všeobecnej zdravotnej poisťovne. A myslím si, že ona najlepšie vie, čo je to vyrovnaný rozpočet, pretože ten rozpočet, ktorý musela spracovať na základe schváleného zákona o štátnom rozpočte, sa iba tvári, že je vyrovnaný, ale zakladá ďalšie zadlžovanie systému zdravotného poistenia, a to odhadom 200 mil. – 300 mil. mesačne iba pre túto poisťovňu. Takže prestaňme sa konečne hrať na to, že schvaľujeme vyrovnaný rozpočet, keď všetci veľmi dobre vieme, ktorí v tejto oblasti pracujeme, že vyrovnaný rozpočet to nebude. Aj keď od roku 2003 prejdú kompetencie z ministerstva zdravotníctva na vyššie územné celky a na obce, tak vlastne takýmto rozpočtom pripravujete aj zadlžovanie zdravotníckych zariadení pod obcami a vyššími územnými celkami. A potom tieto dlhy už nebude mať kto riešiť. Teraz sú tu z roka na rok len prísľuby vlády, že mimorozpočtové zdroje z privatizácie prídu na riešenie tej najhoršej situácie. Zdroje jednak meškajú, jednak nechodia v tej výške, v ktorej sú sľúbené. A keby ste si pozreli materiál, ktorý nám odovzdala Všeobecná zdravotná poisťovňa, ktorá hodnotila hospodárenie za I. polrok tohto roku, tak by ste zistili, že dostali z mimorozpočtových zdrojov 0 korún. A čo je veľmi zaujímavé, že zadlžovanie Všeobecnej zdravotnej poisťovne za I. polrok roku 2001 bolo vyššie ako za celý rok 2000. Ja som to tu už niekoľkokrát hovorila, ale hovorím to teraz znovu, aby som uviedla dôvody, prečo nepodporíme tento rozpočet. Navyše sa problém so Všeobecnou zdravotnou poisťovňou, ale s celou transformáciou zdravotníctva, s celým systémom financovania zdravotníctva posúva na ďalšiu vládu. Pripravujete jej takéto pasce. Nech ktokoľvek bude ministrom zdravotníctva, tak sa skutočne nemá na čo tešiť, lebo všetky problémy len odtláčate pred sebou o pol roka, o mesiac, o rok a jednoducho táto situácia bude najvypuklejšia a najhoršia v II. polroku 2002 a v roku 2003. Takže napriek tomu, že si uvedomujeme zodpovednosť za to, že Všeobecná zdravotná poisťovňa by nemala hospodáriť v rozpočtovom provizóriu a mala by mať schválený rozpočet, z týchto dôvodov, že odsúhlasené zdroje sú absolútne nedostatočné, tento rozpočet nepodporíme a je len na vás, či si vezmete na plecia túto zodpovednosť za ďalšie a ďalšie zadlžovanie a neriešenie problémov, pretože týmto rozpočtom vlastne len pomáhate ministrovi zdravotníctva neriešiť problémy a nepredkladať také legislatívne normy, ktoré by túto situáciu vyriešili. Ďakujem vám za porozumenie. J. Migaš, predseda NR SR: Faktická poznámka – pán poslanec Zelník. Uzatváram možnosť sa prihlásiť s faktickou poznámkou. Nech sa páči.